JKN วิ่งยาว 4 วันติด บวกต่อ 8% คลายกังวล กสทช.เปิดทางคืนใบอนุญาตทีวีดิจิทัล
JKN วิ่งยาว 4 วันติด บวกต่อ 8% คลายกังวล กสทช.เปิดทางคืนใบอนุญาตทีวีดิจิทัล-ลุ้นกำไรไตรมาส 4/61 โตแตะ 50 ลบ. รับรายได้เพิ่ม-ค่าใช้จ่ายลด โดย ณ เวลา 16.09 น. อยู่ที่ระดับ 7.50 บาท บวก 0.55 บาท หรือ 7.91% สูงสุดที่ระดับ 7.55 บาท ต่ำสุดที่ระดับ 7.05 บาท ด้วยมูลค่าการซื้อขาย 37.54 ล้านบาท
22 ม.ค. 2562

ผู้สื่อข่าวรายงานว่า ราคาหุ้น บริษัท เจเคเอ็น โกลบอล มีเดีย จำกัด (มหาชน) หรือ JKN ณ เวลา 16.09 น. อยู่ที่ระดับ 7.50 บาท บวก 0.55 บาท หรือ 7.91% สูงสุดที่ระดับ 7.55 บาท ต่ำสุดที่ระดับ 7.05 บาท ด้วยมูลค่าการซื้อขาย 37.54 ล้านบาท

ด้านนักวิเคราะห์ บล.ดีบีเอสฯ เปิดเผยว่า คาดกำไรสุทธิไตรมาส 4/61 อยู่ที่ระดับ 50 ล้านบาท (+350% จากปีก่อน, +17% จากไตรมาสก่อน) แม้ว่าต้นทุนจะเพิ่มขึ้นจากค่าตัดจำหน่ายสูงขึ้น แต่รายได้ก็เติบโต 29% จากปีก่อน เพราะความสำเร็จในการส่งออกหนังอินเดียไปยังตลาด CLMV และตลาดในประเทศเติบโตดี ซึ่ง JKN เริ่มส่งหนังให้กับช่อง 5 ตั้งแต่ไตรมาส 3/61 ด้านค่าใช้จ่ายขายและบริหารต่อยอดขายคาดว่าจะลดลงจาก 21.6% ในไตรมาส 4/60 เป็น 13.4% ในไตรมาส 4/61 แต่ในไตรมาสนี้จะมีค่าใช้จ่ายการขายเพิ่มจากการนำหนังออกขายในต่างประเทศและงาน Mega Showcase
ส่วนแนวโน้มปี 62 แข็งแกร่ง คาดว่ารายได้จะเติบโตต่อ จากการที่หนังและซีรีย์อินเดียได้รับความนิยมเพิ่มขึ้น มีช่องทีวีซื้อหนังอินเดียเพิ่ม เช่น ช่อง 5, ช่อง 25 และช่อง One ซึ่งเริ่มรับรู้รายได้จากช่อง 5 ตั้งแต่ไตรมาส 3/61 รวมถึงการขยายตลาดต่างประเทศ และการจับมือกับ BEC ขยายตลาดละครไทยในต่างประเทศให้มากขึ้น นอกจากนั้นค่าตัดจำหน่ายต่อหน่วยจะลดลงจากการมี Economy of scale มากขึ้น
ขณะเดียวกัน การเปิดช่องคืนใบอนุญาตทีวีดิจิตอลไม่กระทบกับบริษัท เนื่องจากลูกค้าที่ซื้อหนังและซีรีย์จาก JKN เป็นกลุ่มที่มีฐานะการเงินดี และมีแผนขยายธุรกิจในระยะยาว